Document ID: 32005R0469

KOMMISSIONENS FORORDNING (EF) Nr. 469/2005
af 23. marts 2005
om fortsættelse af det forudgående fællesskabstilsyn med importen af visse jern- og stålprodukter med oprindelse i visse tredjelande
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 3285/94 af 22. december 1994 om den fælles importordning og om ophævelse af forordning (EF) nr. 518/94 (1), særlig artikel 11,
under henvisning til Rådets forordning (EF) nr. 519/94 af 7. marts 1994 om den fælles ordning for indførsel fra visse tredjelande og ophævelse af forordning (EØF) nr. 1765/82, (EØF) nr. 1766/82 og (EØF) nr. 3420/83 (2), særlig artikel 9,
efter høring af de rådgivende udvalg, og
ud fra følgende betragtninger:
(1)
Ved forordning (EF) nr. 76/2002 (3) indførte Kommissionen forudgående fællesskabstilsyn med importen af visse jern- og stålprodukter med oprindelse i visse tredjelande. Denne forordning blev ændret ved Kommissionens forordning (EF) nr. 1337/2002 (4) med henblik på at udvide tilsynets anvendelsesområde og ved Kommissionens forordning (EF) nr. 2385/2002 (5).
(2)
Fællesskabets statistikker over samhandelen med tredjelande foreligger ikke inden for de frister, der er fastsat i Kommissionens forordning (EF) nr. 1917/2000 (6).
(3)
Situationen har ganske vist ændret sig siden indførelsen af tilsynet i 2002, men den seneste udvikling på verdensmarkedet for stål kræver fortsat et pålideligt og hurtigt fungerende informationssystem vedrørende Fællesskabets fremtidige import.
(4)
Kinas marked har siden 2003 været den drivende kraft bag den meget kraftige stigning i efterspørgslen efter stålprodukter. Kina har imidlertid øget sin produktionskapacitet i et meget hurtigt tempo. Kinas produktion af råstål voksede fra 129 mio. tons i 2000 til 270 mio. tons i 2004, med en voksende andel af verdensmarkedet fra 15,4 % til 26,2 % i samme periode, og der skabes løbende ny produktionskapacitet, som kunne bringe Kinas kapacitet op på 300 mio. tons i 2005. Importen i Kina udgjorde 37 mio. tons i 2003 og 29 mio. tons i 2004. I samme år udgjorde eksporten omkring 7 mio. tons og 14 mio. tons. Nettoimporten faldt fra ca. 30 mio. tons i 2003 til 15 mio. tons i 2004, hvilket vil sige, at 15 mio. tons ville skulle afsættes på et andet marked. Man kan forvente, at denne tendens til faldende import og stigende eksport i Kina vil fortsætte, således at der på verdensmarkedet vil være betydelige mængder stålprodukter, som skal finde sig et nyt marked.
(5)
De seneste disponible importstatistikker for de fire større produkttyper, nemlig flade produkter, lange produkter, rør og halvfabrikata, viser en årlig stigning mellem 2002 og 2003 på i gennemsnit 9 % som helhed betragtet, men på op til 23 % og 43 % for henholdsvis lange produkter og halvfabrikata. Med udgangspunkt i en 10 måneders periode fra januar til oktober var den procentvise stigning mellem 2003 og 2004 på mellem 3,4 % og 58,5 % alt efter produkttype.
(6)
En analyse af de første tre kvartaler af 2004 afslører en yderligere stigende tendens i denne periode på mellem 26,7 % og 52 %, medens tallene for oktober samme år antyder en hurtigere udvikling i denne tendens.
(7)
Priserne på EF-markedet, som haltede bag efter det amerikanske marked i 2003, er desuden blevet blandt de højeste i verden. Det vil sandsynligvis tiltrække sig interesse fra eksportører i tredjelande.
(8)
EF-producenternes beskæftigelsesstatistikker viser tillige en udtalt tilbagegang fra 414 500 personer i 2000 til 404 700 i 2001, 390 200 i 2002, 383 800 i 2003 og 375 900 i 2004, dvs. et fald på omkring 10 % over fire år.
(9)
På basis af de seneste trends i importen af stålprodukter, den seneste udvikling på det kinesiske marked, den hurtigt voksende import, de meget høje priser på EF-markedet og det allerede store jobtab i de senere år må det derfor antages, at der består en trussel om skade for fællesskabsproducenter, jf. artikel 11 i Rådets forordning (EF) nr. 3285/94.
(10)
Hensynet til Fællesskabets interesser kræver således, at importen af visse stålprodukter fortsat skal være underlagt forudgående fællesskabstilsyn for at tilvejebringe avancerede statistiske oplysninger, som gør det muligt at foretage en hurtig analyse af importudviklingen. Under hensyntagen til den seneste udvikling som beskrevet ovenfor er det hensigtsmæssigt, at ordningen videreføres indtil den 31. december 2006.
(11)
Denne forordning bør træde i kraft på dagen for dens offentliggørelse, således at der hurtigst muligt kan indsamles oplysninger -
UDSTEDT FØLGENDE FORORDNING:
Artikel 1
I artikel 6 i forordning (EF) nr. 76/2002, ændret ved forordning (EF) nr. 1337/2002 og (EF) nr. 2385/2002, erstattes »31. marts 2005« med »31. december 2006«.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. marts 2005.

Labels: 1
3
5